16.

bemærker, at Kommissionen med hensyn til de syv betingelser, som Parlamentet opstillede i sin beslutning af 21. oktober 2021, vurderer, at agenturet har gjort betydelige fremskridt i løbet af de seneste 1,5 år, men at der stadig skal gøres mere; overvejer følgende for hver af de syv betingelser: a) er skuffet over, at agenturet stadig ikke er i stand til at opfylde kravet i forordning (EU) 2019/1896 om at rekruttere mindst 40 observatører af grundlæggende rettigheder senest i december 2020; bemærker med beklagelse, at kun i alt 20 observatører af grundlæggende rettigheder på nuværende tidspunkt er tiltrådt, heraf 5 på AD-niveau og 15 på AST-niveau, hvilket har ført til en betydelig forsinkelse med hensyn til at opfylde den første betingelse som fastsat i dechargeproceduren for 2019; bemærker, at de efterfølgende trin i rekrutteringen overvåges af den ansvarlige for grundlæggende rettigheder, uafhængigt af den administrerende direktørs kontor; bemærker, at den ansvarlige for grundlæggende rettigheder ved udgangen af februar 2022 afsluttede proceduren for rekruttering af den anden gruppe på 20 observatører af grundlæggende rettigheder i AD-ansættelsesgruppen, som dog endnu ikke er tiltrådt; bemærker med beklagelse, at otte ud af disse 20 yderligere observatører af grundlæggende rettigheder allerede var ansat i AST-ansættelsesgruppen, og at der derfor skal lanceres en supplerende indkaldelse af ansøgninger; glæder sig over samarbejdet mellem agenturet og Den Europæiske Unions Agentur for Grundlæggende Rettigheder i forbindelse med denne rekruttering; b) bemærker, at alle tre viceadministrerende direktører er blevet rekrutteret og er tiltrådt agenturet; c) bemærker, at den administrerende direktør den 25. februar 2022 underskrev standardproceduren vedrørende mekanismen til at trække finansieringen af agenturets aktiviteter tilbage, suspendere aktiviteterne eller bringe dem til ophør eller helt undlade at iværksætte dem; bemærker, at agenturets administrerende direktør i henhold til artikel 46 i forordning (EU) 2019/1896 skal suspendere, bringe til ophør eller undlade at iværksætte aktiviteter, når der er risiko for krænkelser af de grundlæggende rettigheder; bemærker, at agenturet ikke har evalueret sine aktiviteter i Grækenland, selv om rapporter fra institutioner i medlemsstaterne, Europarådet og FN viser, at agenturet udførte operationer i sektioner, hvor der samtidig fandt krænkelser af de grundlæggende rettigheder sted; understreger, at opfyldelsen af betingelsen i litra g) i dette stykke (om suspension af operationer i Ungarn) er en relevant del af den korrekte gennemførelse af artikel 46 i forordning (EU) 2019/1896 som formuleret i denne betingelse; d) bemærker, at den administrerende direktør i april 2021 underskrev den reviderede standardprocedure for SIR-mekanismen, der fastlægger den rolle, som den ansvarlige for grundlæggende rettigheder spiller i processen; bemærker, at den administrerende direktør og den ansvarlige for grundlæggende rettigheder har forelagt en rapport om den praktiske gennemførelse af denne procedure, hvori det konkluderes, at der er behov for en yderligere revision af proceduren; understreger endvidere, at SIR-mekanismen, selv om den ikke automatisk udløser en undersøgelse, opfølges og giver den ansvarlige for grundlæggende rettigheder mulighed for at gå forrest; bemærker, at agenturet endnu ikke har fastsat frister med medlemsstaterne for, hvornår de skal reagere på en SIR; e) agenturet har vedtaget særlige regler, der skal sikre uafhængigheden af den ansvarlige for grundlæggende rettigheder, og det har rekrutteret og vedtaget en ny ansvarlig for grundlæggende rettigheder såvel som en stedfortrædende ansvarlig for grundlæggende rettigheder; bemærker, at agenturet har udarbejdet en strategi og handlingsplan for grundlæggende rettigheder, vedtaget et specialiseret uddannelsesprogram for grundlæggende rettigheder for observatører af grundlæggende rettigheder og desuden revideret sin klagemekanisme; f) bemærker, at agenturet har afsluttet gennemførelsen af et kompetencestyringsprojekt og vedtaget en værdiskabende politik for videnforvaltning og »need to know«, som i øjeblikket opgraderes med nye forbedringer, samtidig med at omstillingsprogrammet for afdelingen for situationsbevidsthed og overvågning og en vurdering af personalekapaciteten stadig er undervejs; bemærker, at agenturet i forbindelse med en formel analyse for at identificere sit personalebehov, navnlig på områderne risikoanalyse og sårbarhedsvurdering, har fastlagt, at fristen for fuldt ud at gennemføre anbefaling 5 er den 30. juni 2022, hvilket er en udsættelse i forhold til den tidsramme for gennemførelse, der er fastsat i Revisionsrettens særberetning; g) bemærker, at agenturet fortsat opererer i Ungarn, selv om Den Europæiske Unions Domstol (»Domstolen«) i en sag indledt af Kommissionen konkluderede, at Ungarns aktiviteter er uforenelige med Europa-Parlamentets og Rådets direktiv 2008/115/EF (4) og Den Europæiske Unions charter om grundlæggende rettigheder; bemærker, at agenturet yder operationel bistand i forbindelse med disse tilbagesendelsesoperationer; bemærker, at der er indført yderligere sikkerhedsforanstaltninger, og at alle anmodninger fra Ungarn om støtte vurderes fra sag til sag; bemærker, at FSWG opfordrede agenturet til at suspendere sine støtterelaterede aktiviteter i Ungarn; understreger, at Domstolens dom giver den administrerende direktør klare retningslinjer for gennemførelsen af artikel 46 i forordning (EU) 2019/1896 og for suspenderingen af aktiviteterne i Ungarn. konkluderer, at agenturet kun delvist har opfyldt betingelserne i Parlamentets beslutning af 21. oktober 2021; opfordrer agenturet til at forelægge dechargemyndigheden en detaljeret køreplan for, hvordan det agter at imødekomme de udestående problemer, sammen med en klar og detaljeret tidsplan for disse foranstaltninger; opfordrer endvidere indtrængende agenturet til i overensstemmelse med den gældende lovgivning hurtigt at træffe alle de nødvendige foranstaltninger, der foreslås i OLAF's undersøgelse, og straks underrette dechargemyndigheden om omfanget af og tidsplanen for disse procedurer; understreger, at agenturets svar udgør et væsentligt element, der skal evalueres i forbindelse med dechargeproceduren for regnskabsåret 2020;